**Nacionalni park Noel Kempff Mercado** je nacionalni park na sjeveroistoku bolivijskog departmana Santa Cruz (pokrajina José Miguel de Velasco), na granici s Brazilom. Svojom površinom od 75.000 km² je najveći u Boliviji, i najveće nedirnuto područje porječja Amazone. Osnovan je 1979. godine kako bi se zaštitila njegova jedinstvena bioraznolikost, koja je nastala zahvaljujući smještaju u prijelaznom području iz amazonskih tropskih kišnih šuma (prosječne nadmorske visine od 200 m) i savana Cerrada (nadmorske visine do 1.000 m). Zbog toga je njegovih 15.234 km² upisano na UNESCO-v popis mjesta svjetske baštine u Amerikama 2000. godine kao "presjek povijesti posljednjih milijardu godina evolucije, sve do prekambrija.

Park je nazvan po cijenjenom biologu i konzervatoru koji je 1970-ih isticao svjetsku važnost i potrebu zaštite ovog područja. Nažalost njega su ubili trgovci drogom prije osnutka parka, ali je bolivijska vlada u njegovu čast parku dala ime NP Noel Kempff Mercado.

Odlike
------

80 m visoki katarakti Arcoiris u parku
Nacionalni park Noel Kempff Mercado se uglavnom nalazi na visoravni Serrania de Huanchaca koje je rijekom Iténez na istoku i sjeveru odvojen od Brazila. Na zapadu i jugu se nalaze strme litice i izvori nekoliko rijeka (od kojih je najveća Paraguá) koje tvore spektakularne slapove. U tom području postoji pet jasno određenih ekosustava: gorska zimzelena šuma, listopadna šuma, cerrado savana, savanska vlažna područja i kišna šuma. Klima se odlikuje sušnim zimama i vlažnim ostatkom godine s oko 1.500 mm padalina godišnje, prosječne temperature od 25 °C.

Vegetacija parka je raznolika s više od 4.000 vrsta viših biljaka, od kojih su najzastupljenije vrste: Palme, *Bromeliaceae, Passiflora, Heliconia i Araceae*. U tim šumama obitava preko 600 vrsta ptica (uključujući 9 vrsta papiga ara što je vjerojatno najveći broj u bilo kojem zaštićenom području), 130 vrsta sisavaca (od kojih 80% obitava u kišnim šumama), 70 vrsta reptila (kao što su kajman naočar i crni kajman, *Melanosuchus niger*) i 57 vrsta vodozemaca (što je najveći broj u zaštićenim područjima Amerika, a pretpostavlja se da ih ima još neotkrivenih).

Od endema, rijetkih i ugroženih kralježnjaka prisutni su: pampas jelen *(Ozotoceros bezoarticus)* (najveća populacija na svijetu), grivasti vuk *(Chrysocyon brachyurus)*, močvarni jelen (*Blastocerus dichotomus*), dugodlaki majmun-pauk *(Ateles belzebuth)*, dugorepi srebrnasti pandžaš (*Mico argentata)*, mazama jelen, jaguar, neotropska vidra, divovski mravojed *(Myrmecophaga tridactyla)*, južnoamerički tapir (*Tapirus terrestris*) i dr.

Izvori
------

1. ↑  T. J. Killeen, *Vegetation and flora of Noel Kempff Mercado National Park. In A biological assessment of Parque Nacional Noel Kempff Mercado, Bolivia*, AP working papers 10. Washington, DC: Conservation International, 1998. str. 61.-85.
2. ↑  „World Heritage Committee Inscribes 61 New Sites on World Heritage List". UNESCO. Pristupljeno 5. veljače 2012.
3. ↑  R. B. Wallace, R. L. E. Painter i A. B. Taber, *Primate diversity, habitat preferences, and population density estimates in Noel Kempff Mercado National Park*, American Journal of Primatology, br. 46. 1998. str. 197.–211.
4. ↑  F.E. Mayle, R.P. Langstroth, R.A. Fisher i P. Meir, *Long-Term Forest-Savannah Dynamics in the Bolivian Amazon: Implications for Conservation*, Philosophical Transactions: Biological Sciences 362. 2007. str. 291.-307.

Vanjske veze
------------

* Katki video slapa Arco u parku Noel Kempff

Ostali projekti

|  |  |
| --- | --- |
|  | U Wikimedijinoj ostavi ima još materijala vezanih za: **Nacionalni park Noel Kempff Mercado** |

| * p
* r
* u
Svjetska baština u Boliviji |
| --- |
|  | Jezuitske misije Chiquita  • Pretkolumbovsko svetište Fuerte de Samaipata  • Nacionalni park Noel Kempff Mercado  • Historijski centar grada Potosí  • Historijski centar grada Sucre  • Tiahuanaco, religijski i politički centar Tiahuanaca 
 | Bolivijska zastava |
| **Bolivijska nematerijalna svjetska baština**

Baština naroda Aymara (zajedno s Peruom)  • Astrologija andskog naroda Kallawaya  • Karneval Oruro  |

|  |  |
| --- | --- |
| Normativna kontrola Uredi na Wikidati | 
* WorldCat identiteti
* VIAF: 315528665
* LCCN: sh00005394
* NKC: ge722581

 |